जो शिक्षक समाज का एक प्रभावी व्यक्ति था वहीँ अब वह एक सरकारी नौकर ही बन कर रह गया है | सरकार अध्यापकों की गुणवत्ता पर कोई विशेष कदम नही उठाती | उसके लिए इस पद कोई महत्ता बची नही है | उसे न तो लगाव है बच्चों से , न पद से | दोष ढूंढे तो वह खुद भी इस बदलाव का पीड़ित है | देश के गरीब ग्रामीण स्कूलों में काम करने वाले अनेक अध्यापक यदि अयोग्य और आलसी हैं तो इसका कारण वे भयावह परिस्थितियाँ हैं जिनमे वे रखे गए हैं | सरकार अध्यापकों की गुणवत्ता के लिए कोई ठोस कदम नही उठाती | ट्रेनिंग के माध्यम से सरकार अपनी जिम्मेदारी को नाम के तौर पर पूरा तो कर रही है लेकिन शिक्षक और बच्चे उससे कितना लाभ उठा पाते हैं यह तो वर्तमान स्थितियां देखते ही बनता है | ट्रेनिंग के नाम पर केवल उपस्थिति दर्ज हो रही है | यह सच है कि शिक्षक को ऐसा माहौल दिया जा रहा है जहाँ वह अपने पद से ऊब चुका है | और अगर गलती से भी कोई अध्यापक पूरी मेहनत से काम करता भी है तो स्थितियों और संसाधनो के अभाव के आगे जल्द ही घुटने टेक देता है | फिर भी कोई ऊर्जावान अध्यापक ऐसी विषम परिस्थितियों में भी काम करे तो भी उन आद्यपकों की हंसी का पात्र बन जाता है जिन्होंने इन स्थितियों के साथ सम्झौता कर लिया हो | शिक्षा की नौकरशाही के शिखर से लेकर गाँव के प्राइमरी स्कूल की तलहटी तक कोई बंदा मुश्किल से ही मिलेगा जो नए प्रयासों के जरिये शिक्षा में परिवर्तन लाने को उत्सुक हो | परिवर्तन की बात सभी करते हैं पर केवल इंतज़ार के संदर्भ में | परिवर्तन लाने की छोटी कोशिश खुद करने दूसरों की छोटी छोटी कोशिशों को सम्मान व सहयोग देने और ऐसी कोशिशों में निहित जोखिम का एकजुट होकर सामना करने को तैयार लोग शिक्षा विभाग में कम ही दिखाई पड़ते हैं |शिक्षक के जीवन में नवाचार के क्या मायने हैं ? उसके लिए प्रयोग का दर्शन निरर्थक है | विशेषज्ञों की सलाहें उतनी ही बेमानी है जितनी उनकी खीझ | बच्चों को पढ़ाना उसके लिए एक सरकारी ज़िम्मेदारी है | यह एक ऐसी ज़िम्मेदारी है जिसे स्वयं सरकार गंभीरता से नही लेती | प्रयोग करने और शाला के जीवन को संजीदा बनाने की चर्चा प्राथमिक शिक्षक अपनी ट्रेनिंग के दौरान सुन अवश्य चुका होता है , पर इस चर्चा में उसकी आस्था उतनी ही सतही होती है जितनी उसकी प्रशिक्षकों की |